เคทีซีรีดค่าต๋งถือบัตรใบที่3ขอเก็บ500บ.
&#8220;เคทีซี&#8221; รีดค่าต๋งลูกค้าที่ถือบัตรเครดิตใบที่ 3 ขึ้นไปที่ไม่แอ็กทีฟ 500 บาทต่อปี หวังลดต้นทุนปรับคุณภาพพอร์ตสินเชื่อฟื้นกำไรไตรมาส 2
8 มิ.ย. 2555

“เคทีซี” รีดค่าต๋งลูกค้าที่ถือบัตรเครดิตใบที่ 3 ขึ้นไปที่ไม่แอ็กทีฟ 500 บาทต่อปี หวังลดต้นทุนปรับคุณภาพพอร์ตสินเชื่อฟื้นกำไรไตรมาส 2
นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย (เคทีซี) เปิดเผยว่า บริษัทจะเริ่มเรียกเก็บค่าธรรมเนียมรายปีจำนวน 500 บาทต่อบัตร สำหรับลูกค้าที่ถือบัตรเครดิตใบที่ 3 ขึ้นไป หรือผู้ที่ถือบัตรเสริมใบที่ 2 ขึ้นไป กรณีผู้ถือบัตรเสริมรายเดียวกัน ซึ่งไม่เคยมีการใช้จ่ายผ่านบัตรเลย ในอัตรา 500 บาทต่อบัตร จากเดิมที่เคยยกเว้นค่าธรรมเนียมให้ตลอดชีพ โดยจะมีผลสำหรับลูกค้าที่สมัครสมาชิกบัตรหลังวันที่ 1 มี.ค. 2555 สำหรับลูกค้าเดิมจะยังได้รับการยกเว้นค่าธรรมเนียมรายปีตามปกติ
“ปัจจุบันเรามีลูกค้าที่ถือบัตรมากกว่า 3 ใบที่ไม่เคยแอ็กทีฟเลยประมาณ 4 หมื่นใบ จากฐานบัตรเครดิตทั้งหมด 1.6 ล้านใบ ทำให้เป็นภาระของบริษัทที่ต้องจ่ายค่าธรรมเนียมการรักษาบัตรให้กับผู้ให้บริการ เช่น วีซ่า มาสเตอร์การ์ด เป็นจำนวนมากในแต่ละปี การยกเลิกหรือหันมาเก็บค่าธรรมเนียมบัตรกลุ่มนี้จะช่วยลดต้นทุนที่ไม่จำเป็นและเป็นการปรับคุณภาพพอร์ตไปในตัว” นายระเฑียร กล่าว
นายระเฑียร กล่าวว่า ปัจจุบันบริษัทยังอยู่ในแผนการปรับลดสัดส่วนต้นทุนต่อรายได้ (Cost-to-income) ให้ลดลงจาก 46% ให้เหลือ 40% ภายใน 3 ปี ซึ่งที่ผ่านมาบริษัทได้ปรับโครงสร้างองค์กรใหม่ด้วยการดึงงานที่เคยจ้างบริษัทภายนอกเกือบ 20 แห่งกลับมาดูแลเองถึง 15 แห่ง อย่างไรก็ตาม กลยุทธ์ดังกล่าวจะเห็นผลในไตรมาสหน้ายังไม่เห็นผลในไตรมาสนี้ 
“ไตรมาสนี้เราน่าจะกลับมามีกำไรได้เล็กน้อย หลังจากขาดทุนมา 2 ไตรมาสต่อเนื่องและจะเริ่มเห็นกำไรเป็นเนื้อเป็นหนังในไตรมาส 3 เพราะยอดการใช้จ่ายผ่านบัตรมีแนวโน้มเติบโตดี ในหมวดเครื่องใช้ไฟฟ้าและการท่องเที่ยวในประเทศ โดยเติบโตจากสิ้นปีที่ผ่านมาไปแล้วประมาณ 8 % เราจะไม่เน้นปริมาณแล้วแต่จะหันมาเน้นคุณภาพมากกว่า ” นายระเฑียร กล่าว
สำหรับกรณีการออกพรบ.ดูแลมาตรฐานของธุรกิจบัตรเครดิตนั้น เชื่อว่าจะไม่ส่งผลกระทบต่อธุรกิจของบริษัท เนื่องจากเนื้อหาของร่างฉบับนี้ เช่น การรักษาข้อมูลของลูกค้าและห้ามเรียกเก็บเงินจากลูกค้าก่อน เป็นเรื่องที่บริษัทดำเนินการอยู่แล้ว ส่วนกรณีการติดบัญชีสีเทาของกฏหมายฟอกเงิน ก็มั่นใจว่าจะไม่กระทบการใช้จ่ายซื้อสินค้าในต่างประเทศของลูกค้า หากไม่มีการถอนเงินสดเป็นจำนวนมากแต่จะเริ่มเห็นผลในไตรมาสหน้าเพราะบริษัทยังมีต้นทุนในการจ่ายค่าชดเชยให้แก่บริษัทที่ถูกเลิกสัญญา